**60**

**Návrh**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

Podľa § 89 ods. 1 zákona č. 350/1996 Z. z. o rokovacom poriadku Národnej rady Slovenskej republiky za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, národná rada sa môže na návrh vlády uzniesť na skrátenom legislatívnom konaní o návrhu zákona.

Na rokovanie vlády Slovenskej republiky sa predkladá návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým a menia a dopĺňajú niektoré zákony.

Cieľom návrhu zákona je reakcia na vyhlásenie mimoriadnej situácie uznesením vlády SR č. 111 z 11. marca 2020 podľa § 8 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov a vyhlásenie núdzového stavu uznesením vlády SR č. 114 z 15. marca 2020, č. 115 z 18. marca 2020 a č. 169 z 27. marca 2020 podľa čl. 5 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov z dôvodu ochorenia COVID-19 spôsobeným korona vírusom SARS-CoV-2 na území Slovenskej republiky.

Na základe opatrení Úradu verejného zdravotníctva SR je v súčasnosti obmedzené zhromažďovanie väčšieho počtu ľudí, preto má návrh za cieľ z dôvodu ochrany verejného zdravia upraviť okruhy riešení

* v oblasti regionálneho školstva: zabezpečenie elektronickej verzie učebníc, učebných textov a pracovných zošitov ako aj snaha o otvorenie trhu s učebnicami, učebnými textami a pracovnými zošitmi, ktorá súvisí s potrebou skvalitnenia procesu zabezpečenia týchto materiálov vzhľadom na ich nedostatok, úprava činnosti orgánov školskej samosprávy (funkčné obdobia, zásada verejnosti), možnosť použiť finančné prostriedky na školy v prírode a na kurz pohybových aktivít v prírode na súčasných štvrtákov aj v ďalšom školskom roku do konca roka 2020, úprava dištančného vzdelávania v dennej forme štúdia a slovného hodnotenia,
* v oblasti vysokého školstva: úprava činnosti kolektívnych orgánov (funkčné obdobia, zásada verejnosti, videokonferencie), úprava prezenčnej metódy tak, aby bola akceptovaná aj elektronická komunikácia (napr. online prenos), úprava mimoriadneho predĺženia štúdia,
* v oblasti výskumu a vývoja: operatívne riešenia financovania projektov a doby ich riešenia počas krízovej situácie.

Na základe uvedených skutočností z dôvodu **ohrozenia verejného zdravia** je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady **navrhnúť Národnej rade Slovenskej republiky, aby sa uzniesla na skrátenom legislatívnom konaní** o vládnom návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým a menia a dopĺňajú niektoré zákony.

V Bratislave 16. apríla 2020

**Igor Matovič, v. r.**

predseda vlády

Slovenskej republiky

**Branislav Gröhling, v. r.**

minister školstva, vedy, výskumu a športu

Slovenskej republiky